
Κοινοποίηση: Πίνακας Αποδεκτών 
Αγαπητέ κύριε Υπουργέ
Σας κοινοποιούμε την με αριθ. 200/2004 απόφαση του Δημοτικού Συμβουλίου Ερμούπολης η οποία μας αποστάλθηκε και που αφορά στο ιδιαίτερα σημαντικό θέμα της επέκτασης του διαδρόμου του αεροδρομίου Σύρου και η οποία στάθηκε αφορμή για να επανέλθει το Επιμελητήριο στηρίζοντας το πάγιο αυτό τοπικό αίτημα.
Η αναγκαιότητα του συγκεκριμένου έργου έχει υποστηριχθεί από το σύνολο των τοπικών αρχών και φορέων του νησιού μας καθώς η πραγματοποίηση του θα έχει πολλαπλά οφέλη τόσο για το νησί της Σύρου όσο και για το σύνολο του Νομού Κυκλάδων αλλά και της Περιφέρειας Ν. Αιγαίου, έδρα της οποίας είναι η Ερμούπολη.
Σε αυτήν την κατεύθυνση το Επιμελητήριο Κυκλάδων ως ο κατεξοχήν φορέας προώθησης της επιχειρηματικότητας του Νομού αλλά και στα πλαίσια του θεσμικού του ρόλου ως συμβουλευτικό όργανο της Πολιτείας, στηρίζει την συγκεκριμένη απόφαση του Δήμου Ερμούπολης εκφράζοντας παράλληλα την άποψη του συνόλου των μελών του στη Σύρο τα οποία θα είναι και τα άμεσα ωφελούμενα αλλά και των μελών του στα υπόλοιπα νησιά τα οποία έμμεσα θα ωφεληθούν από το έργο αυτό.
Με την ευκαιρία αυτή επιθυμούμε να σας γνωρίσουμε ότι τα στοιχεία κίνησης που εμφανίζονται για το αεροδρόμιο της Σύρου είναι κατά την άποψη μας πλασματικά. Αυτό συμβαίνει τόσο εξαιτίας του μικρού αριθμού πτήσεων ανά εβδομάδα όσο και της ακατάλληλης ώρας εκτέλεσης των συγκεκριμένων δρομολογίων. 
Με την επέκταση του διαδρόμου και τα νέα δεδομένα που θα δημιουργηθούν η αλλαγή θα είναι θεαματική καθώς οι πραγματικές ανάγκες για αεροπορική μετάβαση προς και από τη Σύρο είναι αυξημένες.
Ενδεικτικά αναφέρουμε το Ναυπηγείο Νεωρίου που αποτελεί την μεγαλύτερη επιχείρηση του Νομού μας του οποίου οι ανάγκες σε μετακινήσεις των στελεχών δεν καλύπτονται από την υφιστάμενη αεροπορική σύνδεση του νησιού και που επανειλημμένα έχει απευθυνθεί στις αρχές και τους φορείς του τόπου σχετικά με το συγκεκριμένο ζήτημα .
Κάτι αντίστοιχο όμως συμβαίνει και με το σύνολο των επιχειρηματιών του τόπου που έχουν την ανάγκη να πραγματοποιούν συχνά επαγγελματικά ταξίδια στην Αθήνα αλλά και με επιχειρηματίες των Αθηνών αλλά και της υπόλοιπης Ελλάδας που επιθυμούν να επεκτείνουν την επιχειρηματική τους δράση στο νησί και το νομό μας, χωρίς όμως μέχρι στιγμής να καλύπτονται από την αεροπορική σύνδεση της Σύρου με την Αθήνα.
Επιπλέον θέλουμε να αναφερθούμε και στην άλλη πολύ σημαντική παράμετρο ανάπτυξης του νησιού μας και κατ' επέκταση του Νομού, τον τουρισμό που πλήττεται από την έλλειψη της δυνατότητας ικανοποιητικής αεροπορικής σύνδεσης και να σας τονίσουμε ότι δεν μπορεί η Σύρος των 25 χιλιάδων κατοίκων να επιβιώσει με μονοσήμαντη ανάπτυξη, που δεν θα περιλαμβάνει την ανάπτυξη του κατεξοχήν τομέα στήριξης της Ελληνικής Οικονομίας που είναι ο τουρισμός.
Όπως γνωρίζετε κύριε Υπουργέ οι συνθήκες που έχουν να αντιμετωπίσουν οι επιχειρηματίες των Κυκλάδων, αλλά και γενικά της περιφέρειας, είναι ιδιαίτερα δύσκολες, γεγονός που κάνει απαραίτητη την ανάγκη ύπαρξης ειδικού αναπτυξιακού σχεδιασμού ώστε να αντιμετωπιστούν όσο το δυνατόν πιο αποτελεσματικά οι δυσκολίες που καθημερινά συναντούν οι επιχειρηματίες στα νησιά μας. 
Η επέκταση του αεροδρομίου της Σύρου αποτελεί ένα έργο το οποίο απόλυτα ταυτίζεται με την προσέγγιση αυτή της ανάπτυξης της Περιφέρειας, που αποτελεί και βασική κατευθυντήρια γραμμή της νέας Κυβέρνησης της χώρας την οποία και εσείς εκπροσωπείτε και εκφράζετε από την θέση του Υπουργού Μεταφορών & Επικοινωνιών.
Εκφράζουμε την βεβαιότητα ότι θα επανεξετάσετε άμεσα το θέμα και θα προχωρήσετε στις απαραίτητες ενέργειες για την εκτέλεση του τόσο σημαντικού για την περιοχή μας έργου.
Παραμένουμε στη διάθεση σας για κάθε συνεργασία που θα απαιτηθεί.
Με τιμή, 

Ο ΠΡΟΕΔΡΟΣ
ΓΙΑΝΝΗΣ ΡΟΥΣΣΟΣ

ΠΙΝΑΚΑΣ ΑΠΟΔΕΚΤΩΝ
1.    Γενικό Γραμματέα Περιφέρειας Ν.Αιγαίου
2.    Νομάρχη Κυκλάδων
3.   Δήμαρχο Ερμούπολης
4.   Δήμαρχο Άνω Σύρου
5.   Δήμαρχο Ποσειδωνίας
6.   Εμπορικός Σύλλογος Σύρου
7.   Ομοσπονδία Επαγγελματιών και Βιοτεχνών Κυκλάδων.
8.   Κυκλαδική Ομοσπονδία Τουριστικών Καταλυμάτων
9.   Ένωση Τουριστικών Καταλυμάτων Σύρου
10. Ένωση Ξενοδόχων Σύρου
11. Σύλλογος Επισιτισμού & Εστιάσεως «ΤΕΡΨΙΧΟΡΗ»
12. Υπηρεσία Πολιτικής Αεροπορίας
